Nå evakueres de som bor under Mannen – NRK Møre og Romsdal – Lokale nyheter, TV og radio
Rødt farenivå ved Mannen: Spyler vann i fjellet for å fremprovosere ras
Rasfaren ved fjellet Mannen i Rauma er nå ekstrem. Klokken 00.30 startet NVE pumpingen av ekstra vann nedover fjellet for å sette ytterligere fart på bevegelsene.
Publisert 05.10.2017, kl. 22.29 Oppdatert 06.10.2017, kl. 02.33
I løpet av kvelden torsdag har nedbøren kommet som regn. Det har økt bevegelsene og NVE mener derfor at de har nådd det kritiske nivået for farenivå rødt.
Evakuert for fjerde gang
Det har vært rødt farenivå ved Mannen tre ganger tidligere. Og nå blir beboerne evakuert for fjerde gang.
SPENT: Sjefgeolog Lars Harald Blikra er på plass i Rauma. Han følger situasjonen nøye og er spent på utviklingen.
Pressevakt i NVE Arne Søyland, bekrefter dette også overfor NRK.
NVE håper de kan få ned hele eller deler av det mellom 120 000 til 180 000 kubikkmeter store partiet som er spesielt rasutsatt ved hjelp av store kummer de har på toppen av fjellet.
Der pumper de vann opp fra et fjellvann og tilfører ved hjelp av slanger som går ned i sprekkene i fjellet.
– Målet er å kunne utløse hele eller deler av, slik at belastningen på beboerne blir mindre i framtiden, sier Blikra.
Les mer: Kjem ikkje regnet snart vert Mannen-spyling avlyst
Hevet farenivået på værprognose
Mandag hevet Norges vassdrags- og energidirektorat farenivået til oransje på grunn av prognoser om mye nedbør som var ventet å komme tirsdag.
Det er dette fjellpartiet ekspertene håper skal rase, dersom de tilfører ekstra vannmengder.
Nedbøren kom, men den kom som snø. Bevegelsen i fjellpartiet økte, men ikke like mye som den ville gjort dersom nedbøren ikke hadde lagt seg som snø på toppen av fjellpartiet, for da får man ikke samme tilsig av vann ned i sprekkene.
Dette er første gang NVE har økt farenivået basert på en værprognose. Dette gjorde de for at befolkningen som bor under fjellet skulle få litt lenger forberedelsestid.
Fjellet er sensitivt på denne tiden av året og reagerer fort på nedbør.
Les mer: Hever farenivået for Mannen
Les mer: Snøen gjør at rasfaren ikke øker
Usikker på størrelsen på raset
Brigt Samdal, som er regionsjef i NVE, sier at de er usikre på hvor store deler som vil løsne.
ORDFØRER: ØNSKER RAS: – Det er synd på dem som bor der oppe som har dette hengende over seg, bokstavelig talt, sier ordfører i Rauma, Lars Olav Hustad.
– Vi følger situasjonen tett og gjør kontinuerlige målinger nå hele veien videre, sier han.
Ordfører i Rauma kommune Lars Olav Hustad (H), bekrefter at det er elleve personer som er evakuert i forbindelse med det forhøyede risikonivået.
– De innbyggerne som bor under dette fjellpartiet har det trasig. De har fått det verre og verre, ettersom årene har gått. Vi håper virkelig det blir en avklaring denne gangen her, så de kan leve mest mulig normalt igjen, sier Hustad til NRK.